SR-lid bedank kort ná NWU skorsing ophefBeàtha Groenewald is verlede week uit haar amp verwyder en toe vandeesweek weer in haar posisie herstel. (Foto: Facebook) Die studenteraad-sekretaris van die Noordwes-Universiteit (NWU) se Potchefstroom-kampus het Vrydag besluit om te bedank weens die NWU se “voortgesette boeliegedrag wat hierdie posisie vir haar ondraaglik maak”. Die besluit kom skaars ŉ dag nadat sy toegelaat is om weer haar posisie te beklee. Beàtha Groenewald voer aan dat sy kort ná haar heraanstelling in kennis gestel is dat ŉ tweede mosie van wantroue teen haar ingestel word. Dít nadat die NWU erken het dat die skorsing van Groenewald “ŉ fout” was. Groenewald is op 13 Februarie uit haar amp verwyder nadat sy glo vir dorpskoshuise aan die Potchefstroom-kampus, wat glo “te wit is”, opgekom het. Kort ná haar skorsing het AfriForum Jeug, wat Groenewald ondersteun in dié verband, ingetree en ŉ prokureursbrief aan die uitvoerende direkteur van studentelewe gestuur. Sy is Donderdag, 10 dae nadat ŉ mosie van wantroue teen haar geslaag het, weer in haar posisie herstel. René van der Vyver, woordvoerder van AfriForum Jeug, sê die NWU probeer egter om lede van die publiek ŉ rat voor die oë te draai deur Groenewald weer aan te stel. Volgens dokumente wat Maroela Media onder oë gehad het, het Yikumba Andreas, voorsitter van die studenteraad (SR), vyf minute ná die aankondiging dat Groenewald se verwydering van haar amp teruggetrek is ŉ e-pos aan al die SR-lede gestuur om hulle in kennis te stel van ŉ buitengewone vergadering om ŉ mosie van wantroue teen Groenewald in te stel. Dié vergadering sou Saterdagmiddag plaasgevind het. “Die dubbelsinnige boodskappe wat deur die NWU-strukture versprei word, saai groot verwarring en kom bloot voor as ŉ goedkoop oefening,” sê sy. “Boonop word dit ervaar as voortgesette boeliegedrag wat ŉ studenteleier aanhou teiken nadat sy vir geregtigheid opgestaan het.” Groenewald bedank omdat sy haar wil distansieer van die manier waarop die SR tans funksioneer. Sy voel dat dit teen haar morele waardes indruis en daarbenewens het die aanhoudende teistering en boeliegedrag vir haar onuithoudbaar geraak. AfriForum Jeug het intussen onderneem om volgehoue druk op die NWU uit te oefen totdat geregtigheid geskied.